ועדת העבודה, הרווחה והבריאות, כנסת 16, פרוטוקול מספר 443, 2005-06-28 00:00

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: על סדר היום הצעת חוק פרטית – הצעת חוק מעונות יום שיקומיים (הפחתת מספר הפעוטות במעון יום), התשס"ד-2004, של חברת הכנסת אתי לבני וקבוצת חברי כנסת.

שאול יהלום: אני ממתין למציעה.

שאול יהלום: סעיף 1 – הגדרות

שאול יהלום: בדברי ההסבר כתוב כדלקמן: "חוק מעונות יום שיקומיים, התש"ס-2000, נועד ליתן מסגרת שיקומית, טיפולית וחינוכית נאותה לפעוטות עם מוגבלות, מגיל שנה ועד לגיל שלוש שנים, אשר אינם כלולים במסגרת חוק חינוך מיוחד, התשמ"ח-1988, החל על ילדים בגיל שלוש ואילך.

שאול יהלום: פעוטות עם מוגבלות פיסית, שכלית וחושית קשה, זקוקים למסגרת מיוחדת כמו מעון יום שיקומי מגיל מאוד צעיר, שכן הקהילה המקצועית בארץ ובעולם מאוחדת בדעה כי התערבות טיפולית אינטנסיבית בשלוש שנות החיים הראשונות של הילד בעל המוגבלות מגדילה במידה ניכרת את הסיכוי לשפר את מצבו העתידי.

שאול יהלום: בחוק מעונות יום שיקומיים הותנתה הזכאות לפתיחת מעון יום שיקומי ברישום של עשרה פעוטות למעון.

שאול יהלום: בהצעת החוק מוצע להפחית את המספר המינימלי של ילדים הנדרש לקבלת רשיון כמעון יום שיקומי לשישה במקום עשרה, וזאת מכיוון שבפריפריה המרוחקת ממרכז הארץ נאלצים הפעוטות לנסוע מרחק רב מאוד למעון יום שיקומי.

שאול יהלום: תיקון זה אינו נושא עמו כל עלות תקציבית ונועד לאפשר את יישומו המלא של החוק הקיים, בכך שגם מעונות באזורי פריפריה, אשר בהם אין עשרה פעוטות עם מוגבלות בטווח גיאוגרפי סביר, יוכלו לקבל רשיון כמעון יום שיקומי.

שאול יהלום: הדבר חיוני על מנת שתהיה פריסה גיאוגרפית מספקת של מעונות יום שיקומיים, אשר תחסוך את הקושי הכספי והפיסי הכרוך בהסעת פעוטות למרחקים ארוכים.

שאול יהלום: " מה אומרת הממשלה?

דן אורן: אני אפתח אבל האחריות על חוק מעונות יום שיקומיים היא על שני משרדים: משרד הרווחה ומשרד הבריאות.

דן אורן: חבריי במשרד הרווחה הפיצו תסקיר חוק משלהם, עם מודל אחר, שהם יוכלו בוודאי להציג בפני הוועדה.

דן אורן: התסקיר הזה אמור להיות מובא בפני וועדת שרים לענייני חקיקה ולהתקדם בהליכי החקיקה.

דן אורן: עמדת הממשלה היתה לתמוך בהצעת החוק בקריאה הטרומית, ובלבד שהמציעה תקבל על עצמה להצטרף להצעת החוק הממשלתית.

אדי ווייס: הנוסח הממשלתי מוכן.

אדי ווייס: כמו שאמר עו"ד אורן, אנחנו עומדים לפני העברתו לוועדת שרים לענייני חקיקה.

אדי ווייס: הנוסח הממשלתי כוונתו לאזן בין כמה דברים.

שאול יהלום: זה מה שמונח לפניי?

אדי ווייס: לא.

שאול יהלום: אנחנו לא דנים עכשיו בהצעה הממשלתית.

שאול יהלום: אנחנו דנים בהצעת החוק הפרטית.

דן אורן: זה כעיקרון זהה.

דן אורן: היו כמה תיקונים.

אדי ווייס: אנחנו רוצים שזה יהיה נוסח חלופי.

שאול יהלום: תסבירו לי מה ההבדלים מבחינה מעשית.

אדי ווייס: מצד אחד, על-פי החוק הקיים הגדרת "מעון" כוללת רק מקום שיש בו לפחות עשרה פעוטות, וזה בשל כל מיני סיבות, של תשתית וכן הלאה.

אדי ווייס: תיכף אנשי הביצוע יסבירו.

אדי ווייס: אולם מצד שני, אחרי שהחוק נחקק הסתבר שיש בעיות בשטח, במיוחד לגבי קבוצות מסוימות של פעוטות.

אדי ווייס: מדובר בעיקר בפעוטות עם אוטיזם, פעוטות עם לקות ראייה, עם לקות שמיעה, וגם אלה שגרים במרחק גדול מ-25 קילומטרים ממעון קיים.

אדי ווייס: בגלל הבעיות בשטח ראינו שבכל זאת יש צורך לאפשר כאן קצת גמישות.

אדי ווייס: המגמה שלנו היתה, מצד אחד, לשמור על העיקרון, שלא פחות מ-עשרה, ומצד שני לאפשר גמישות כדי לפתור בעיות נקודתיות.

אדי ווייס: לכן גיבשנו הצעה שמשקפת את האיזון הזה.

אדי ווייס: ההצעה באה לאפשר להקים שלוחה למעון יום שיקומי קיים, ובשלוחה אפשר שיהיו פחות מעשרה, כלומר שישה.

אדי ווייס: אנחנו יורדים במספר.

אדי ווייס: השלוחות האלה יהיו מיועדות בעיקר ל-4 הקבוצות שציינתי: ילדים עם אוטיזם, ילדים עם לקות ראייה, ילדים עם לקות שמיעה וגם ילדים שגרים במרחק גדול יותר מ-25 קילומטרים ממעון קיים.

אדי ווייס: בעקבות הערה של משרד המשפטים נאפשר עוד יותר גמישות ונוסיף שהשרים יוכלו לקבוע קבוצות נוספות, אם בעתיד יתעוררו בעיות בנושא הזה.

שאול יהלום: מי מטפל במעונות יום במשרד שלכם מבחינה מקצועית?

אדי ווייס: אנשי המקצוע נמצאים כאן.

שאול יהלום: תסבירי לי מי האוכלוסייה שבאה היום למעון יום שיקומי.

שוש זאב-רשף: אני מפקחת ארצית.

שוש זאב-רשף: מדובר על פעוטות מגיל שנה ועד 3 שנים.

שוש זאב-רשף: הקריטריונים קובעים: פעוט הזכאי לקצבת ילד נכה, או פעוט שעבר ועדת אבחון של האגף לטיפול באדם המפגר, כלומר הוכר כפעוט עם פיגור.

שוש זאב-רשף: זאת האוכלוסייה הזכאית למעון שיקום.

שאול יהלום: נאמר שבשלוחה יכולים להיות רק 4 סוגי ילדים: אוטיסטים, בעלי ליקוי שמיעה, בעלי ליקוי ראייה או כאלה הגרים במרחק הגדול מ-25 קילומטרים ממעון שיקומי.

שאול יהלום: אולי תוכלי לתת לנו דוגמאות.

שוש זאב-רשף: היום יש לנו קרוב ל-50 מעונות ברחבי הארץ עם קרוב ל-600 פעוטות.

שוש זאב-רשף: מהם כ-100 מוגדרים עם אוטיזם, כ-100 עם פיגור שכלי, וכל היתר פעוטות עם ליקויים אחרים.

שאול יהלום: מי שסובל מפיגור קשה בגילאי 1-3 שנים, שבמקרה אין לו ליקוי ראייה או שמיעה והוא לא אוטיסט אבל הוא מפגר קשה מאוד, יכול לנסוע 25 קילומטרים?

שאול יהלום: ואילו מפגר אחר, רק בגלל שיש לו ליקוי שמיעה, לא ייסע 25 קילומטרים?

שאול יהלום: אני לא מבין את ההיגיון.

שוש זאב-רשף: כמו שאמרתי, יש לנו קרוב ל-50 מעונות.

שוש זאב-רשף: יצאנו למכרז ונפתח עוד מעונות בתקופה הקרובה, גם כדי להקטין את המרחקים, כדי שפעוטות ייסעו פחות.

שוש זאב-רשף: מספר המעונות לעיוורים, לקויי שמיעה ואוטיסטים קטן יחסית, אז יתכן שאכן נרצה לפתוח מעון ויהיו לנו רק 4 פעוטות לקויי ראייה ולא נוכל לפתוח להם מעון.

שוש זאב-רשף: זה הרציונל.

שאול יהלום: כאן לא עזרת לפתור את הבעיה הזאת, כי יש לך רק 4.

שוש זאב-רשף: אנחנו אכן מדברים על 6.

שאול יהלום: נניח שבישוב מסוים במדינת ישראל יש 6 ילדים, ארבעה הסובלים מליקויי ראייה ושניים הסובלים מפיגור קשה מאוד אבל במקרה הם רואים ושומעים.

שוש זאב-רשף: אבל אם הם נכללים בקריטריון הנוסף, שהמרחק ממעון שיקומי שמתאים להם הוא 25 קילומטרים, נוכל להכניס אותם למעון קרוב.

שאול יהלום: אז בשביל מה צריך את הקריטריון הראשון?

שאול יהלום: בקריטריון הראשון יכלל גם מי שגר במרחק קטן יותר מ-25 קילומטרים ממעון קיים?

שוש זאב-רשף: כן, בהחלט.

שאול יהלום: אז אני חוזר לשאלה שלי.

שאול יהלום: את אשת מקצוע.

שאול יהלום: אני מבקש שתסבירי לי מבחינה מקצועית איך את עושה דיפרנציאציה בין הילדים הקטנים האלה.

שאול יהלום: מדוע מפגר במצב קשה ביותר שרואה ושומע אפשר לטרטר 24 קילומטרים?

שוש זאב-רשף: יש לנו הרבה מאוד מעונות למפגרים ואין לנו די מעונות ללקויי ראייה, לקויי שמיעה ואוטיסטים.

שוש זאב-רשף: לכן זה מחייב לתת מענה לקבוצת האוכלוסייה הזאת.

שוש זאב-רשף: עבור יתר האוכלוסייה יש לנו הרבה מאוד מעונות.

קריאה: היא אומרת שהבעיה לא מתעוררת לגבי ילדים הסובלים מפיגור שכלי.

שאול יהלום: הם נמצאים באותו מעון?

שאול יהלום: במעון שאתם מפעילים האוכלוסיות השונות נמצאות ביחד?

שוש זאב-רשף: לא.

שוש זאב-רשף: היום יש מעונות נפרדים לאוכלוסייה עם אוטיזם, יש מעונות מתמחים לאוכלוסייה עם עיוורון וליקויי ראייה ויש מעונות מתמחים ללקויי שמיעה.

שאול יהלום: את אומרת שלגבי כל השאר אין היום כמעט שום בעיות בשטח?

שוש זאב-רשף: יש לנו מענה.

שאול יהלום: הבעיה העיקרית היא לגבי האוכלוסיות שציינת, ולא מערבבים את הילדים.

שוש זאב-רשף: בעיקרון לא, כי זה מחייב התמחות.

שאול יהלום: לכן את אומרת שכאשר צריך לאסוף 6 לקויי ראייה, היום תוכלי לאסוף אותם בפחות מ-25 קילומטרים, לא תהיה שום הגבלה על המרחק.

שאול יהלום: ולגבי כל השאר, את מורידה את זה ל-25 קילומטרים.

שאול יהלום: זה הנוסח.

שאול יהלום: הממשלה רוצה שיתקבל הנוסח הממשלתי ולא הנוסח של המציעים.

משה בר סימנטוב: עדיין אין הצעת ממשלתית.

משה בר סימנטוב: הכיוון, ככל הנראה, מתכנס כן לפתרון הזה, אבל אנחנו עדיין בוחנים את זה עם משרד הרווחה.

שאול יהלום: יתכן שתהיו יותר גמישים ותורידו את זה ל-20 קילומטרים?

משה בר סימנטוב: נבחן את האיזונים השונים שצריך להגיע אליהם.

שאול יהלום: הנוסח שבפנינו, של משרד הרווחה, שקרוב לוודאי שהממשלה תתכנס אליו, אומר כך: יש הפרדה בין המעונות.

שאול יהלום: לגבי אוכלוסיות שאינן לקויות שמיעה, לקויות ראייה או אוטיסטים אין בעיה.

שאול יהלום: אף-על-פי-כן, למרות שאין בעיה, מורידים את זה ל-25 קילומטרים.

שאול יהלום: כלומר, גם כאן משפרים במקצת, כדי שיהיה לנו טווח ביטחון.

שאול יהלום: כלומר אם אין לנו ברירה ואין ילדים נוספים במרחק 25 קילומטרים יש זכאות אפילו כשיש רק 6 ילדים.

שאול יהלום: אבל בזה אין בעיה.

שאול יהלום: עיקר הבעיה בעונות לאוטיסטים, לקויי שמיעה ולקויי ראייה, וכאן מקבלים את הצעת החוק כלשונה.

שאול יהלום: דהיינו, 6 ילדים, ללא הגבלת מרחק.

שאול יהלום: כאשר אוספים 6 ילדים מאלה ניתן להקים מעון.

עידית גודס-גרינבאום: יש כאן סייג אחד, על "שלוחה".

אדי ווייס: "שלוחה" תהיה חלק ממעון קיים.

ג'ודי וסרמן: אבל השלוחה תתפקד באופן נפרד.

שאול יהלום: מהותית מה רע בזה?

שאול יהלום: מה רע בשלוחה?

שוש זאב-רשף: אין בזה רע.

שוש זאב-רשף: אנחנו רוצים למנוע שיבוא מחר גוף במכרז ויגיד: היות והחוק עבר אני פותח מעון ל-6 פעוטות.

שאול יהלום: הבנתי.

שאול יהלום: אבל לא תתנו טיפול פחות טוב בשלוחה מאשר במעון השיקומי.

שאול יהלום: האם למישהו מהאנשים היושבים כאן יש התנגדות לנוסח הזה?

עידית גודס-גרינבאום: אדוני היושב-ראש, יש לי כמה שאלות או הסתייגויות לנוסח הממשלתי.

עידית גודס-גרינבאום: אני מרכזת פורום חוק מעונות יום שיקומיים בקואליציה של 50 ארגונים שמקדמים את נושא הזכאות למעונות יום שיקומיים.

עידית גודס-גרינבאום: יש לי שתי שאלות בעניין הזה למשרדי הממשלה.

עידית גודס-גרינבאום: השאלה הראשונה היא על החיוב בשלוחה.

עידית גודס-גרינבאום: יש לי דוגמה קונקרטית מהשטח.

עידית גודס-גרינבאום: פנה אלי ארגון ששמו "מרכז מילמן" בחיפה, ארגון מוכר ומנוסה שלא היה מעולם מעון יום שיקומי.

עידית גודס-גרינבאום: הוא טיפל בילדים אוטיסטים בצורות שונות אבל לא במבנה של מעון יום שיקומי.

עידית גודס-גרינבאום: הוא רצה לפתוח מעון יום שיקומי אך לא הצליח לאסוף בחיפה 10 ילדים, כפי שנדרש היום על-פי חוק.

עידית גודס-גרינבאום: אני מדברת על המצב שהיה לפני שנה.

עידית גודס-גרינבאום: על-פי הצעת החוק הממשלתית, גם היום עם 6 ילדים לא יוכל לפתוח מעון.

שאול יהלום: הצעת החוק הממשלתית אומרת: אנחנו משפרים את השירות ולא מוסיפים ארגונים.

עידית גודס-גרינבאום: זה אומר שבכל האזור שמצפון לכפר-סבא נכון להיום אין אף מעון יום שיקומי.

אילה ברי: אבל יהיו מעונות אחרים.

אילה ברי: יש שתי עמותות שיכולות להפעיל.

אילה ברי: אנחנו יכולים לשלוט עליהן ולעשות מין שלוחה.

עידית גודס-גרינבאום: "בית מילמן" הוא מרכז פעיל ומנוסה.

אילה ברי: כעיקרון יש לנו עמותות משלנו, שאנחנו עובדים איתן והן כבר נותנות את השירות.

אילה ברי: נבקש מהן להקים שלוחה.

אילה ברי: זה לא רק "בית מילמן".

אילה ברי: יהיו כל מיני עמותות כאלה.

חנן פריצקי: אין שום טעם לדבר כרגע על ארגונים אחרים.

שאול יהלום: הם אומרים: בהזדמנות הזאת אנחנו לא רוצים להוסיף עוד ארגונים שלא עמדו במכרז.

אפרים חוג'ה: יצאנו למכרז ויש 76 מציעים חדשים.

אפרים חוג'ה: לכן לא נכון לומר שלא פותחים את השורות.

אילה ברי: אנחנו מניחים שמי שיוכל לתת שירות ל-10 ילדים יוכל לפתוח גם שלוחה.

עידית גודס-גרינבאום: אני מנסה להבין את הרציונל.

שאול יהלום: גברת עידית גודס-גרינבאום, הם אומרים לך, וזה מקובל בכל מינהל תקין, שמי שלא היה מסוגל להקים מעון יום שיקומי ל-10 ילדים – לא החוק הזה ייתן לו את דלת הכניסה.

עידית גודס-גרינבאום: רק בגלל שלא היו לו די ילדים.

עידית גודס-גרינבאום: לא בגלל שלא היו לו הניסיון והמקצועיות הנדרשים.

חנן פריצקי: הוא יכול היה לגשת למכרז גם בלי ילדים.

חנן פריצקי: הוא לא היה צריך להביא מחסן של ילדים כדי לגשת למכרז.

עידית גודס-גרינבאום: אנחנו הרי יודעים שילדים בגיל הזה מאובחנים לכל אורך השנה.

עידית גודס-גרינבאום: איתורים של ילדים כאלה באים בגלים, פתאום יש גל, פתאום אין גל.

עידית גודס-גרינבאום: ב-1 בספטמבר בשנה מסוימת לא היו 10 ילדים כדי לפתוח מעון.

שאול יהלום: הבנו את העניין.

שאול יהלום: מה השאלה השנייה?

עידית גודס-גרינבאום: השאלה השנייה נוגעת לילדים במעונות המתמחים.

עידית גודס-גרינבאום: אני מביאה שוב דוגמה קונקרטית על ילדים לקויי שמיעה במעון בטבריה, שנמצאים במעון שמופעל על-ידי ארגון שכבר מפעיל מעונות יום שיקומיים (מיח"א).

עידית גודס-גרינבאום: בשנה מסוימת ב-1 בספט

עידית גודס-גרינבאום: מבר אותרו 3 ילדים לקויי שמיעה, זה מספר הילדים שאותרו באותו רגע.

עידית גודס-גרינבאום: אותו ארגון, שמפעיל מעונות יום שיקומיים, רצה לפתוח עבורם מעון.

עידית גודס-גרינבאום: בעצם גם על-פי הצעת החוק החדשה לא יוכל לעשות כן.

עידית גודס-גרינבאום: הוא מוכן להשקיע ולסבסד – וצריך להגיד שכאן הארגונים מסבסדים את השירות והמדינה לא מכסה.

שוש זאב-רשף: אז הוא יפתח שלוחה בטבריה.

עידית גודס-גרינבאום: אבל לא יוכל לפתוח אם יהיו רק 3 ילדים ב-1 בספטמבר.

שאול יהלום: את מעלה עכשיו נושא חדש.

שאול יהלום: מגישי הצעת החוק לא ביקשו את זה.

שאול יהלום: הם ביקשו לאפשר לפתוח מעון ל-6 ילדים ומעלה ולא ביקשו לאפשר לפתוח מעון לילד אחד או לשניים או לשלושה, גם אם זה לא עולה כסף.

עידית גודס-גרינבאום: אני שואלת כדי להבין את הרציונל.

אתי לבני: הרציונל של הצעת החוק הוא הרצון לתת מענה לישובים מרוחקים.

אפרים חוג'ה: אני סגן מנהל אגף השיקום.

אפרים חוג'ה: אכניס משתנה כלכלי, שהוא דומיננטי בעניין הזה.

אפרים חוג'ה: העובדה שקבענו בזמנו 10 נבעה מחישוב של רנטביליות, כדאיות כלכלית להפעלת המעון, אחרת הארגונים ייאלצו להוציא מכספם.

אפרים חוג'ה: זה המינימום שמאפשר כדאיות כלכלית.

אפרים חוג'ה: לכן החלטנו על פתיחת מעון ל-6 ילדים כשלוחה.

אפרים חוג'ה: ההתעקשות שלנו על המילה "שלוחה" נבעה בין היתר כדי לא לתת לעסק הזה להתמוטט, לתת אפשרות להפעיל אותו.

אפרים חוג'ה: אחרת הארגון יגיע מהר מאוד להבנה שלא כדאי לו.

שאול יהלום: אתה רוצה ליצור ערבוב בין מעונות של 10 ילדים לבין מעונות של 6 ילדים, אתה אומר שכך הם יחזיקו מעמד.

שאול יהלום: לעומת זה, ארגון שיחזיק רק מעונות של 6 ילדים לטענתך לא יחזיק מעמד, ועם כל הרצון הטוב נמצא אותם באמצע שנת הלימודים מתמוטטים.

אפרים חוג'ה: בהחלט, ושלא לדבר על מעון לשלושה ילדים.

שוש זאב-רשף: יש כאן עוד משתנה.

שוש זאב-רשף: זה לא רק עניין תקציבי, אלא גם מחסור בכוח אדם.

שוש זאב-רשף: יש בעיה קשה בנושא כוח אדם פרה-רפואי בפריפריה.

שוש זאב-רשף: גם את זה צריך לקחת בחשבון.

שאול יהלום: גברת עידית גודס-גרינבאום, גם אם את צודקת, אנחנו לא נלך מעבר להצעה.

שאול יהלום: ההצעה מדברת על 6 ילדים.

שאול יהלום: אז קודם כול, ברוך ה' שהממשלה מסכימה במקרים מסוימים ל-6, ועוד מורידה 25 קילומטרים לשאר הילדים, יפה.

שאול יהלום: אנחנו לא נלך מעבר לזה.

שאול יהלום: אבל הם אומרים לך מה הרציונל, וזה גם עונה על שאלתך בעניין המעון בטבריה ל-3 ילדים.

שאול יהלום: הם אומרים: עם כל הכבוד לארגונים שמסבסדים, המדינה צריכה לחשוב שהארגונים יחזיקו את העניין ולא יתמוטטו.

שאול יהלום: היום הם נכנסים ברצון טוב, כי יש להם תרומה, אבל מחר לא תהיה תרומה ואז הילדים יישארו.

שאול יהלום: לכן אנחנו צריכים לקחת בחשבון את הרנטביליות.

שאול יהלום: הם אומרים: 10 ילדים – זה רנטבילי; 6 ילדים – לא.

שאול יהלום: אז אם יש ארגון טוב שיש לו 5 מעונות או 3 מעונות או 2 מעונות של 10 ילדים, ועכשיו בגלל החוק הזה יפתח שלוחה ל-6 או 7 או 8 ילדים, אנחנו מניחים שיחזיקו מעמד.

שאול יהלום: אבל אם ניקח את "בית מילמן" ונאפשר לפתוח מעון של 6 ילדים בלבד, אנחנו מטילים עליו עומס כזה שהממשלה לא רוצה להטיל.

שאול יהלום: מאחר ובהצעת החוק לא הוצע כלל לפתוח מעון לפחות מ-6 ילדים אז אנחנו לא צריכים להעלות את זה.

שאול יהלום: כמו כן, נרשמה בפרוטוקול הצהרה של משרד הרווחה, של העוסקים בעניין – אני אומר את זה בשמכם ותגידו אם אתם מסכימים – שהטיפול בילדים בשלוחה מבחינת כוח אדם ואמצעים יהיה שווה לטיפול במרכז.

קריאה: הטיפול בשלוחה יהיה שווה לטיפול במעונות היום הטיפוליים.

שאול יהלום: לפיכך עולה כאן רק עניין אחד, שלא יהיו ארגונים שמפעילים מוסדות לא רנטביליים.

שאול יהלום: חברת הכנסת לבני, את מקבלת את הסיכום?

אתי לבני: אתה ממליץ לי לקבל?

אתי לבני: הסכמתי לתאם את זה.

שאול יהלום: אנחנו מאשרים את הצעת החוק לקריאה ראשונה.

אתי לבני: אני רוצה לומר מילה אחת.

אתי לבני: אמרו ש-10 ילדים במעון זה רנטבילי ו-6 ילדים לא רנטבילי.

שאול יהלום: הם אומרים ש-10 ילדים זה גבול הרנטביליות.

אתי לבני: איפה המספרים?

אתי לבני: אני תמיד שומעת כל מיני הערכות כספיות.

שאול יהלום: מה אכפת לך?

שאול יהלום: את הצעת 6.

אתי לבני: אמרו ש-6 אולי לא רנטבילי,אבל אולי 4 זה כן רנטבילי?

שאול יהלום: אני מציע שלקראת הקריאה הבאה תביאו לנו פירוט, איך הגעתם להערכה המספרית ש-10 ילדים זה גבול הרנטביליות.

שוש זאב-רשף: צריך להבין שה-6 לא עומדים בפני עצמם.

שוש זאב-רשף: זה 6 למסגרת קיימת, שיש בה כבר 10 או 15 או 20 ילדים והיא פותחת שלוחה לעוד 6 ילדים במבנה נוסף, במרחק שמאפשר לילדים לא לנסוע.

שוש זאב-רשף: זה הרעיון.

שאול יהלום: אמרתם שנקודת המוצא שלכם, ש-10 ילדים במעון הוא גבול הרנטביליות.

שאול יהלום: מבקשת חברת הכנסת לבני לראות את ההוצאות וההכנסות באופן גס, מה שאושר על-ידי חשב המשרד, כדי שנדע פחות או יותר כיצד זה פועל: כך וכך מטפלים, כך וכך שכר דירה, כך וכך ציוד, כך וכך טיפול פרה-רפואי.

דן אורן: אני רוצה להזכיר שהתנאי להסכמת הממשלה היה לא רק שהמציעים מצטרפים להצעת החוק, אלא גם שהם ימתינו עם הצעתם להצעת החוק הממשלתית, עד שהממשלה תביא את הצעתה לכנסת.

משה בר סימנטוב: עוד אין נוסח ממשלתי.

חמי דורון: אתה רוצה שלא יעלו את זה כעת לקריאה ראשונה?

שאול יהלום: תוך כמה זמן תביאו את ההצעה הממשלתית?

שאול יהלום: אם היית מצפה להסכמה על הנוסח הממשלתי, שזה בדרך כלל העניין המהותי, הייתי מבין.

שאול יהלום: כפי שאמר מר בר סימנטוב, הנוסח שהגיש המשרד המקצועי המוביל קרוב לוודאי יקבל הסכמה, לכן אנחנו מתקדמים, והמציעים מסכימים לכך.

שאול יהלום: אבל אם תגיד שצריך להמתין – עליך להבין שבשטח יש ילדים, לא ילדים ממוצעים, ילדים לקויי שמיעה ולקויי ראייה או אוטיסטים, שצריכים להיות במעונות ב-1 בספטמבר ואין להם כרגע מעון.

דן אורן: לכן אנחנו עושים כל מאמץ להביא את זה.

שאול יהלום: כאשר תגיע לממשלה, בדרך הדו-סטרית, תסביר לממשלה שמאחר והסכמנו לנוסח אז אתם הסכמתם כאן שנוביל את החוק.

דן אורן: אין לנו מנדט להסכים לזה.

חמי דורון: הבעיה אחרת.

חמי דורון: ב-31 ביולי הכנסת יוצאת לפגרה.

חמי דורון: כלומר אפשר להתעכב שבוע אבל לא מעבר לזה.

דן אורן: אנחנו מבינים את לוח הזמנים.

שאול יהלום: מתי הובאה הצעת החוק לקריאה טרומית בכנסת?

ג'ודי וסרמן: ב-29 בנובמבר 2004.

שאול יהלום: כלומר, לפני 7 חודשים.

שאול יהלום: תסקיר הצעת החוק של משרד הרווחה יצא בנובמבר ועדיין אין הצעת חוק ממשלתית.

שאול יהלום: אתה רוצה שהילדים האלה יפסידו שנת לימודים?

דן אורן: לא.

שאול יהלום: תסביר את זה לוועדת השרים לענייני חקיקה.

חמי דורון: אדוני היושב-ראש, שר הרווחה עסוק בדברים אחרים.

שאול יהלום: משרד הרווחה הביא את הנוסח, אלא כל שאר הממשלה לא מסכימה בינתיים.

שאול יהלום: אנחנו מאשרים לקריאה ראשונה את הצעת חוק מעונות יום שיקומיים (הפחתת מספר הפעוטות במעון יום), התשס"ד-2004, בנוסח של משרד הרווחה.

ג'ודי וסרמן: בתוספת ההערה של משרד המשפטים.

אדי ווייס: אציג את הנוסח המתוקן.

אדי ווייס: סעיף 1 – תיקון סעיף 2 (בחוק מעונות יום שיקומיים) "בחוק מעונות יום שיקומיים, התש"ס-2000 (להלן – "החוק העיקרי"), בסעיף 2 – (1) בהגדרת "מעון יום שיקומי", אחרי המילים "מעון יום שיקומי" יבוא "לרבות שלוחה".

אדי ווייס: (2) אחרי ההגדרה "מעון יום שיקומי" יבוא: ""שלוחה" – מקום שמהווה חלק ממעון יום שיקומי ואינו נמצא בשטחו, המספק בשעות היום טיפול וחינוך לשישה פעוטות עם מוגבלות לפחות, שמתקיים בהם אחד מאלה – (א) יש להם לקות שמיעה, לקות ראייה, אוטיזם או לקות אחרת שקבעו השרים.

אדי ווייס: (ב) מקום מגוריהם נמצא לפחות במרחק של עשרים וחמישה קילומטרים מחוץ לשטחו של מעון יום שיקומי.

אדי ווייס: ""

חמי דורון: יש כאן מין מלכוד.

חמי דורון: אתה אומר שהשלוחה היא חלק ממעון יום קיים, ומצד שני שזה צריך להיות לפחות במרחק של 25 קילומטרים ממעון יום שיקומי.

דן אורן: זה שתי חלופות: או לקויות ראייה, לקויות שמיעה, אוטיזם או לקות אחרת שקבעו השרים; או שמקום מגוריהם נמצא במרחק של 25 קילומטרים לפחות ממעון יום שיקומי.

ג'ודי וסרמן: הוצע גם תיקון לסעיף 3.

שאול יהלום: סעיף 2 – תיקון סעיף 3 "בסעיף 3(א), אחרי המילים "למקום מגוריו" יבוא: "לענין סעיף זה, מעון יום שיקומי לרבות שלוחה".

שאול יהלום: " זה הנוסח שהוועדה מאשרת פה אחד לקריאה ראשונה.

שאול יהלום: תודה רבה.

שאול יהלום: הישיבה נעולה.